La Bibia piemontèisa/Testament Vej/Genesi/Genesi 11


Génesi

11

La dispersion ëd le nassion a Babel 

An col temp-lì tuta la gent dël mond a parlava l'istessa lenga e a dovrava le mideme paròle. An soa migrassion anvers l'orient a l'han trovà na pian-a 'nt ël paìs ëd Sinear e 'nsilì a  son ëstabilisse. A son disse l'un  l'àutr: "Fom-se 'd mon cheuit al forn". Parèj a l’han ancaminasse a dovrè ‘d mon al pòst ëd pere e 'd bitum al pòst ëd aussin-a. Peui a l'han dit: "Fom-se na gran sità e na tor ch'a riva fin-a 'n cel. Lolì an farà dventé famos e i dovroma pì nen dësperd-se për tuta la tèra". Ma Nosgnor a l'è calà giù për vëdde la sità e la tor ch’a l’avio 'ncaminà a buté an pé. E Nosgnor a l'ha dìt: "Se coma 'n sol pòpol, sti-sì, ch'a parlo na lenga sola, a son ancaminasse a fé na ròba parèj, anlora a penseran che për lor a sìa giumai possibil ëd fé d'ògni sòrt ëd ròbe. Caloma giù e 'ngarbojoma soa lenga tant ch’a sio pì nen bon a capisse l'un con l'àutr. Parèj Nosgnor a l'ha dësbergiairaje për tuta la facia dla tèra e lor a l'han chità 'd fesse cola sità. Për lòn, d'antlora 'l nòm ëd col leugh a l'é stàit Babilònia, përchè pròpi là Nosgnor a l'avìa confondù la gent con ëd lenghe diverse. A l'é parèj che da là Nosgnor a l'ha sbardlàje për tuta la tèra.

La dissendensa ‘d Sem fin-a a Abram 

Costa-sì a l’é la lista genealògica dij dissendent ëd Sem. Doi agn apress ël diluvi, quand che Sem a l’avìa sent agn, a l’ha generà Arpacsad. Apress ëd la nassensa d’Arpacsad, Sem a l’ha vivù sinchsent  agn e a l'ha avù d'àutri fieuj e fije. Arpacsad a l’avìa trantessinch agn cand ch’a l’ha generà Sela. Apress ëd la nassensa ‘d Sela, Arpacsad a l’ha vivù ancora quatsent e trant'agn e a l’ha avù d'àutri fieuj e fije. Sela a l’avìa trant’agn quand ch’a l’ha generà Eber. Apress ëd la nassensa d’Eber, Sela a l’ha vivù 'ncora quatsent e tre agn e peui ancora a l'ha avù d'àutri fieuj e ‘d fije. Eber a l’avìa trantequatr agn cand ch’a l’ha generà Pelegh.Apress ëd la nassensa ‘d Pelegh, Eber a l’ha 'ncora vivù quatsent e trant’ agn e peui a l'ha avù ancora d'àutri fieuj e ‘d fije. Pelegh a l’avìa trant’agn quand ch’a l’ha generà Reu. Apress ëd la nassensa ‘d Reu, Pelegh a l’ha vivù 'ncora dosent e neuv agn e peui 'ncora a l'ha avù ‘d fieuj e ‘d fije. Reu a l’avìa trantedoi agn quand ch’a l’ha generà Serugh. Apress la nassensa ‘d Serugh, Reu a l’ha vivù dosent e set agn e a l'ha avù ancora d'àutri fieuj e ‘d fije. Serugh a l’avìa trant’agn quand ch’a l’ha generà Nacor. Apress ëd la nassensa ‘d Nacor, Serugh a l’ha 'ncora vivù dosent agn e a l'ha avù d'àutri fieuj e fije. Nacor a l’avìa vinteneuv agn quand ch’a l’ha generà Terach. Apress ëd la nassensa ‘d Terach, Nacor a l’ha vivù 'ncora sent e disneuv agn e a l'ha avù d'àutri fieuj e fije. Terach a l’avìa stant’agn cand ch’a l’ha generà Abram, Nacor e Aran.

Costa-sì a l’é la lista genealògica dij dissendent ëd Terach. Terach a l’era ‘l pare d’Abram, Nacor e Aran; e Aran a l’era ‘l pare ‘d Lòt. Ma Aran a l’è mòrt a Ur dij Caldé, ël pais ëd soa nassensa, antant che sò pare Terach a l’era ancora 'n vita. Ant ël mentre, Abram e Nacor a son mariasse tùit e doi. Ël nòm ëd la fomna d’Abram a l’era Sarai, e ‘l nòm ëd la fomna ‘d Nacor a l’era Milca. Milca e soa seure Iscah a j’ero le fije d’Aran, dël frel ëd Nacor. Sarai a podìa nen avèj 'd fieuj përchè a l’era stéril. Un dì Terach a l’ha pijà sò fieul Abram, soa nòra Sarai, fomna ‘d sò fieul Abram, e sò novod Lòt, fieul ëd sò fieul Aran, e a son andass-ne da Ur dij Caldé. A vorìa 'ndé 'nvers la tèra ‘d Canan, ma a son fermasse e stabilisse a Caran. Terach a l’ha vivù dosent e sinch agn e a l’è mòrt antant ch’a stasìa a Caran.

Nòte 

Piemontèis 
Bibia
Testament Vej
Genesi